ΕΝΩΠΙΟΝ
ΤΟΥ ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ
(Τμήμα Ε΄ - Επταμελής Σύνθεση)

ΠΑΡΕΜΒΑΣΗ
της Ελληνικής Επιστημονικής Ένωσης Αιολικής Ενέργειας (ΕΛΕΤΑΕΝ), η οποία εδρεύει στο Πικέρμι Αττικής, 19ο χλμ. Λ. Μαραθώνος, όπως εκπροσωπείται νόμιμα,
ΚΑΤΑ
του ………………….., όπως αυτός εκπροσωπείται νόμιμα,
ΥΠΕΡ ΤΟΥ ΚΥΡΟΥΣ
1. της …………………….. απόφασης του Γενικού Γραμματέα Περιφέρειας ………………….. με θέμα: «Έγκριση Περιβαλλοντικών Όρων για την εγκατάσταση και λειτουργία αιολικού σταθμού παραγωγής ηλεκτρικής ενέργειας (ΑΣΠΗΕ) ισχύος …….. MW …………….στη θέση …………….»,
2. της ………………………. απόφασης του Γενικού Γραμματέα Περιφέρειας ……………………. με θέμα: «Χορήγηση άδειας εγκατάστασης αιολικού σταθμού παραγωγής ηλεκτρικής ενέργειας (ΑΣΠΗΕ) ισχύος ………… MW ………………στη θέση ………………….»,
3. κάθε άλλης συναφούς, ρητής ή σιωπηρής πράξης ή παράλειψης της Διοίκησης.
…………….
1. Γενικά – Έννομο συμφέρον παρεμβαίνουσας
1.1. Φέρεται προς συζήτηση κατά την ανωτέρω δικάσιμο η υπ’ αρ. …………… αίτηση ακύρωσης κατά της υπ’ αρ. πρωτ. …………… απόφασης του Γενικού Γραμματέα Περιφέρειας ………… για την έγκριση περιβαλλοντικών όρων αιολικού σταθμού παραγωγής ηλεκτρικής ενέργειας (ΑΣΠΗΕ) ισχύος …….. MW ………………. Ζητείται επίσης η ακύρωση της υπ’ αρ. πρωτ. ………….. απόφασης του Γενικού Γραμματέα Περιφέρειας ……………. με την οποία χορηγήθηκε στην ως άνω εταιρεία άδεια εγκατάστασης για τον ίδιο ΑΣΠΗΕ.
Η αίτηση ακύρωσης συμπληρώθηκε με το υπ’ αρ. ………. δικόγραφο πρόσθετων λόγων ακύρωσης. Στο δικόγραφο αυτό προβάλλεται ως πρώτος πρόσθετος λόγος ακύρωσης ότι η εγκατάσταση αιολικού πάρκου σε αναδασωτέα περιοχή δεν είναι επιτρεπτή καθώς «δεν επιτρέπεται ουδεμία επέμβαση και μεταβολή χρήσης στα δάση και τις δασικές εκτάσεις περί των οποίων το άρθρο 117 παρ. 3 του Συντάγματος πέραν των αποκλειστικώς αναφερομένων στα άρθρα 58 παρ. 1 και 2, 59 και 45 παρ.3β του Ν. 998/1997, οι οποίες περιγράφονται ανωτέρω, και επομένως δεν είναι επίσης δυνατόν να χορηγηθεί άδεια εγκατάστασης πριν αρθεί η αναδάσωση» (βλ. σελ. 4 του δικογράφου προσθέτων λόγων). Καθώς στη συγκεκριμένη περίπτωση η σχετική πράξη αναδάσωσης δεν έχει αρθεί, ο αιτών προβάλλει ότι οι προσβαλλόμενες πράξεις (έγκριση περιβαλλοντικών όρων και άδεια εγκατάστασης) πρέπει να ακυρωθούν.
1.2. Ενδεχόμενη θέση του Συμβουλίου της Επικρατείας σύμφωνα με την οποία απαγορεύεται η εγκατάσταση σταθμών ηλεκτροπαραγωγής από ανανεώσιμες πηγές ενέργειας σε αναδασωτέες εκτάσεις θα επέφερε σοβαρό πλήγμα στην περαιτέρω ανάπτυξη των Α.Π.Ε. και της αιολικής ενέργειας ειδικότερα και για το λόγο αυτό αποτελεί μείζονος σπουδαιότητας ζήτημα για τον κλάδο της αιολικής ενέργειας.
Η εδώ παρεμβαίνουσα Ελληνική Επιστημονική Ένωση Αιολικής Ενέργειας (ΕΛΕΤΑΕΝ) αποτελεί σωματείο το καταστατικό του οποίου εγκρίθηκε με την υπ’ αρ. 3424/1990 απόφαση του Μονομελούς Πρωτοδικείου Αθηνών, έχει δε καταχωρηθεί στο Βιβλίο Σωματείων του Πρωτοδικείου αυτού με αριθμό 17624. Το Καταστατικό της ΕΛΕΤΑΕΝ έχει τροποποιηθεί και η τροποποίηση έχει εγκριθεί με την υπ’ αρ. 6605/2006 απόφαση του Μονομελούς Πρωτοδικείου Αθηνών.

Σύμφωνα με το άρθρο 2 του Καταστατικού, στους σκοπούς της ΕΛΕΤΑΕΝ περιλαμβάνεται μεταξύ άλλων και «η διάδοση της χρήσεως των Αιολικών Συστημάτων ή μονάδων σε εθνικό επίπεδο», για την επίτευξη δε των σκοπών της η ΕΛΕΤΑΕΝ χρησιμοποιεί κάθε πρόσφορο μέσο. Ως τέτοιο πρόσφορο μέσο πρέπει να νοηθεί και η υποβολή ενδίκων βοηθημάτων ή μέσων ή παρεμβάσεων και εν γένει η επιβολή αιτήσεων σε δικαιοδοτικά όργανα, για ζητήματα που άπτονται της προώθησης της αιολικής ενέργειας.

Στη συγκεκριμένη περίπτωση, τίθεται ένα μείζονος σημασίας ζήτημα για την περαιτέρω διείσδυση της αιολικής ενέργειας στη συνολική παραγωγή ηλεκτρικής ενέργειας, ώστε αναμφισβήτητα να θεμελιώνεται έννομο συμφέρον παρέμβασης της Ένωσής μας στην εκκρεμή ενώπιον της Επιτροπής Αναστολών δίκη.
1.3. Πράγματι, ζητήματα ερμηνείας και εφαρμογής της δασικής νομοθεσίας έχουν πρωτεύουσα σημασία για την εξάπλωση της αιολικής ενέργειας. Οι περιοχές χωροθέτησης των αιολικών πάρκων έχουν στη συντριπτική πλειοψηφία τους δασικό χαρακτήρα. Το γεγονός αυτό οφείλεται προεχόντως στη φυσική παρουσία του ανέμου, ο οποίος καθίσταται συνηθέστατα εκμεταλλεύσιμος στις βουνοκορφές, οι οποίες είναι κατά κανόνα δασικές εκτάσεις. Είναι χαρακτηριστικό πως η ισχύς του ανέμου μεταβάλλεται σημαντικά ανάλογα με την μικρο-μορφολογία του εδάφους και ακόμη σε μικρές αποστάσεις από την προτεινόμενη έκταση καθίσταται μη εκμεταλλεύσιμος. Γενικότερα, πρέπει να υπογραμμισθεί το γεγονός ότι πάνω από το 95% των αιολικών πάρκων στην ηπειρωτική Ελλάδα αναπτύσσονται σε δασικές εκτάσεις. 
Επ’ αυτού του θέματος αυτού, η Υποστηρικτική Μελέτη του Ειδικού Χωροταξικού Σχεδίου για τις Α.Π.Ε. η οποία εκπονήθηκε κατ’ ανάθεση του ΥΠΕΧΩΔΕ, αναφέρει χαρακτηριστικά:

α) «Λαμβανομένου υπόψη του ανάγλυφου του ελλαδικού χώρου και των κλιματολογικών συνθηκών, διαπιστώνεται ότι, η ύπαρξη εκμεταλλεύσιμου αιολικού δυναμικού, εντοπίζεται κυρίως στις υψηλότερες εξάρσεις του ανάγλυφου της ηπειρωτικής χώρας (κορυφογραμμές), […]» (Παράρτημα Β.Ι, σελ. 253).

β) «...η ανάπτυξη των Α/Π αναμένεται κυρίως στις κορυφογραμμές των υψηλότερων εδαφικών εξάρσεων, όπου ο ανταγωνισμός των χρήσεων γης δεν είναι εν γένει έντονος». Η συγκεκριμένη αναφορά γίνεται με αφορμή τις ΠΑΠ (Περιοχές Αιολικής Προτεραιότητας) αλλά προφανώς συμπεριλαμβάνει όλο τον ελληνικό χώρο (Υποκεφάλαιο Β.1.2.1.2.2., σελ. 175).

Επομένως, από τα δύο απαιτούμενα στάδια ελέγχων (μη ύπαρξη άλλης κατάλληλης μη δασικής έκτασης και ελάχιστη θυσία δασικής βλάστησης εντός της συγκεκριμένης δασικής έκτασης) το πρώτο είναι επιστημονικά και λογικά μη αναμενόμενο.

Συνακόλουθα, το ζήτημα της εγκατάστασης αιολικών σταθμών ηλεκτροπαραγωγής σε τέτοιες εκτάσεις άπτεται της επίτευξης των σκοπών της ΕΛΕΤΑΕΝ για το λόγο αυτό έχουμε έννομο συμφέρον παρέμβασης. 
2. Η διάταξη του άρθρου 45 του Ν. 998/1979
2.1. Κατ’ αρχάς, πρέπει να παρατηρηθεί ότι, σε αντίθεση με όσα υποστηρίζει ο αιτών ……….., ο Ν. 998/1979, θεωρούμενος αυτοτελώς και ανεξάρτητα από το άρθρο 117 παρ. 3 και τους περιορισμούς στη διαχείριση των αναδασωτέων εκτάσεων που αυτό αναφέρει, αναμφίβολα επιτρέπει την εγκατάσταση σταθμών ηλεκτροπαραγωγής από Α.Π.Ε. σε αναδασωτέες εκτάσεις. Σχετικά με τη δυνατότητα εγκατάστασης σταθμών ηλεκτροπαραγωγής από Α.Π.Ε. και ειδικότερα αιολική ενέργεια σε δάση ή δασικές εκτάσεις, παρά την αρχική αντίθετη θέση του Συμβουλίου της Επικρατείας  (ΣτΕ 1322/2001), μετά τη θέση σε ισχύ του άρθρου 2 του Ν. 2941/2001, δεν καταλείπεται καμία αμφιβολία ούτε στη νομολογία (ΣτΕ 7μ. 2569/2004).
Το άρθρο 45 παρ. 1 του Ν. 998/1979, όπως η διάταξη αυτή έχει  για την προστασία των δασών και των δασικών εκτάσεων ορίζει ότι «Στα δάση και τις δασικές εκτάσεις, περί των οποίων το άρθρο 117 παρ. 3 του Συντάγματος, ουδεμία επιτρέπεται επέμβαση προβλεπόμενη από τις διατάξεις του παρόντος ή από άλλη διάταξη, με εξαίρεση τα αναφερόμενα στις διατάξεις του άρθρου 59 του ν. 998/1979, όπως αυτό αντικαταστάθηκε με το άρθρο 17 του ν. 1734/1987, των παραγράφων 1 και 2 του άρθρου 58 του παρόντος και τα όλως απαραίτητα για την τεχνητή αναδάσωση και την προστασία της βλαστήσεως».
Εξάλλου, η διάταξη του άρθρου 58 παρ. 2 επιτρέπει την επέμβαση σε δάση ή δασικές εκτάσεις μετά από έγκριση επέμβασης του οικείου Γενικού Γραμματέα Περιφέρειας για την εκτέλεση έργων υποδομής, και προβλέπει τη χορήγηση έγκρισης επέμβασης για την κατασκευή κάθε τεχνικού έργου που αφορά την υποδομή και εγκατάσταση σταθμών παραγωγής ηλεκτρικής ενέργειας από Α.Π.Ε. Με την ίδια διάταξη –όπως ίσχυε κατά το χρόνο έκδοσης της προσβαλλόμενης- ορίστηκε ότι η προβλεπόμενη από τη δασική νομοθεσία έγκριση επέμβασης ενσωματώνεται στην έγκριση περιβαλλοντικών όρων, χάριν της επιτάχυνσης της διαδικασίας αδειοδότησης. Τούτο συμβαίνει και στη συγκεκριμένη περίπτωση (βλ. σελ. 3-5 της πρώτης προσβαλλόμενης έγκρισης περιβαλλοντικών όρων). Περαιτέρω, η διάταξη του άρθρου 58 παρ. 3 του Ν. 998/1979, όπως η διάταξη αυτή τέθηκε πρώτα από το άρθρο 2 παρ. 4 του Ν. 2941/2001 και τροποποιήθηκε από το άρθρο 19 παρ. 3 του Ν. 3377/2005 ορίζει τα εξής: «Για την εφαρμογή του παρόντος νόμου στα έργα υποδομής της προηγούμενης παραγράφου περιλαμβάνονται και οι σταθμοί ηλεκτροπαραγωγής και τα συνοδά αυτών έργα. Η διάταξη της παραγράφου αυτής ισχύει από την έναρξη εφαρμογής του Ν. 2244/1994 (ΦΕΚ 168 Α')».
2.2. Από τις παραπάνω διατάξεις προκύπτει ότι βούληση του κοινού νομοθέτη είναι να επιτρέψει την εγκατάσταση έργων ανανεώσιμων πηγών ενέργειας μέσα σε δάση ή δασικές εκτάσεις που έχουν κηρυχθεί αναδασωτέες. Η συστηματική συνδυασμένη ερμηνεία των διατάξεων των άρθρων 45 επ. του Ν. 998/1979 για τις επιτρεπτές επεμβάσεις σε δάση ή δασικές εκτάσεις με εκείνες των άρθρων 37 επ. του ίδιου νόμου για τις δασώσεις και αναδασώσεις επιβεβαιώνει το ανωτέρω συμπέρασμα. Η μόνη διάταξη του κεφαλαίου περί αναδασώσεων του Ν. 998/1979 η οποία ρυθμίζει την άρση αναδάσωσης εκτάσεων οι οποίες προ της αποτέφρωσης ή άλλως πως αποψίλωσης ήταν δασικές είναι αυτή του άρθρο 44 παρ. 3. Η διάταξη ορίζει ότι «Εις πάσας τας λοιπάς περιπτώσεις η αναδάσωσις δύναται να αρθή μόνον κατά την διαδικασίαν και υπό τα προϋποθέσεις υφ’ ας επιτρέπεται η μεταβολή του προορισμού του δάσους ή δασικής έκτασης κατά τα εις το Στ΄ κεφάλαιον του παρόντος νόμου οριζόμενα». Ήδη κατά το χρόνο έκδοσης των προσβαλλόμενων πράξεων είχε καταργηθεί από το Ν. 3698/2008 η εφήμερη διάταξη του άρθρου 1 παρ. 8 του Ν. 3208/2003, με την οποία προστέθηκε δεύτερο εδάφιο στο άρθρο 41 παρ. 1 του Ν. 998/1979 ως εξής: «Μετά την αναδημιουργία της βλάστησης η αναδάσωση αίρεται με όμοια απόφαση και η διαχείριση της αναδασωθείσας έκτασης γίνεται σύμφωνα με τις διατάξεις της δασικής νομοθεσίας». Συνεπώς, μόνη προβλεπόμενη διαδικασία άρσης της αναδάσωσης είναι αυτή της έγκρισης επέμβασης, των άρθρων 45 επ. του Ν. 998/1979.
Η δυνατότητα χορήγησης έγκρισης επέμβασης για την κατασκευή έργων που προβλέπονται στις παραγράφους 1 και 2 του άρθρου 58 του Ν. 998/1979 προκύπτει και από την ιστορική ερμηνεία του άρθρου 45 παρ. 1 του ίδιου νόμου. Στην αρχική μορφή της η διάταξη προέβλεπε μόνον επεμβάσεις που ήταν απαραίτητες για την τεχνητή αναδάσωση και την προστασία της βλάστησης, ωστόσο μετά την τροποποίησή της από το Ν. 1822/1988 επιτράπηκαν και μερικές από τις επεμβάσεις οι οποίες ούτως ή άλλως επιτρέπονταν για τα δάση ή τις δασικές εκτάσεις.
Έχει επίσης ιδιαίτερη σημασία ότι το άρθρο 45  παρ.1 του ν.998/1979, όπως ισχύει, διακρίνει σαφώς μεταξύ των επιτρεπτών εντός δασών και δασικών εκτάσεων επεμβάσεων του Κεφαλαίου ΣΤ. Συγκεκριμένα, επιτρέπει να εγκαθίστανται σε αναδασωτέες εκτάσεις μόνο μερικές από αυτές, και ειδικότερα αυτές των άρθρων 59 (οχυρωματικά έργα και στρατιωτικές εγκαταστάσεις), 58 παρ. 1 (μεγάλα δημόσια έργα) και παρ. 2 (έργα υποδομής μεταξύ των οποίων δίκτυα μεταφοράς και σταθμοί Α.Π.Ε.). Επομένως ευλόγως υποστηρίζεται ότι στις περιπτώσεις αυτές, προκειμένου να επιτραπεί και πραγματοποιηθεί επέμβαση εντός αναδασωτέας έκτασης δεν απαιτείται να έχει προηγηθεί άρση της αναδάσωσης.

Τέλος, με την υπ’ αρ. 49828/12-11-2008 απόφαση της Επιτροπής Συντονισμού της Κυβερνητικής Πολιτικής στον Τομέα του Χωροταξικού Σχεδιασμού και της Αειφόρου Ανάπτυξης «Έγκριση ειδικού πλαισίου χωροταξικού σχεδιασμού και αειφόρου ανάπτυξης για τις ανανεώσιμες πηγές ενέργειας και της στρατηγικής μελέτης περιβαλλοντικών επιπτώσεων αυτού» (ΦΕΚ Β΄ 2464) εισήχθη το λεγόμενο Ειδικό Χωροταξικό των Α.Π.Ε. . Στο άρθρο 6 παρ. 4 αυτού ορίζεται ότι «Με την επιφύλαξη των περιπτώσεων β΄, γ΄ και δ΄ της παραγράφου 1 του παρόντος άρθρου, επιτρέπεται η χωροθέτηση αιολικών εγκαταστάσεων εντός δασών, δασικών και αναδασωτέων εκτάσεων, σύμφωνα με τα άρθρα 45 και 58 του ν. 998/1979 και άρθρου 13 του ν. 1734/1987 όπως ισχύουν. Στις παραπάνω περιοχές πρέπει να λαμβάνεται ιδιαίτερη μέριμνα για τον περιορισμό της βλάβης της δασικής βλάστησης».
3. Εφαρμογή του άρθρου 117 παρ. 3 του Συντάγματος
3.1. Το άρθρο 117 παρ. 3 του Συντάγματος ορίζει ότι «Δημόσια ή ιδιωτικά δάση και δασικές εκτάσεις που καταστράφηκαν ή καταστρέφονται από πυρκαγιά ή που με άλλο τρόπο αποψιλώθηκαν ή αποψιλώνονται δεν αποβάλλουν για το λόγο αυτό το χαρακτήρα που είχαν πριν καταστραφούν, κηρύσσονται υποχρεωτικά αναδασωτέες και αποκλείεται να διατεθούν για άλλο προορισμό».
Ήδη προγενέστερα, υπό την αρχική διατύπωση του άρθρου 45 παρ. 1 του Ν. 998/1979, τέθηκε το ζήτημα αν επιτρέπεται η διάθεση αναδασωτέας έκτασης για σκοπό που θα δικαιολογούσε επέμβαση στο δάσος ή τη δασική έκταση πριν την καταστροφή ή αποψίλωσή της, σύμφωνα με τις διατάξεις του Στ΄ Κεφαλαίου του ως άνω νόμου. Η Ολομέλεια του Συμβουλίου της Επικρατείας με την υπ’ αρ. 2778/1988 απόφαση έκρινε ότι «… σε περίπτωση καταστροφής ή αποψιλώσεως του δάσους ή της δασικής εκτάσεως από πυρκαϊά ή οποιαδήποτε άλλη αιτία, προερχόμενη είτε από ανθρώπινη ενέργεια είτε από φυσικά αίτια, είναι υποχρεωτική η κήρυξη της καταστραφείσης ή αποψιλωθείσης εκτάσεως ως αναδασωτέας και αποκλείεται η διάθεσή αυτής για άλλο σκοπό δημοσίου συμφέροντος, που θα δικαιολογούσε κατά νόμο (έκτο κεφάλαιο ν. 998/1979) επέμβαση στο δάσος πριν την καταστροφή του. Τέτοια επέμβαση επιτρέπεται στο άκρως απαραίτητο μέτρο μόνο μετά την πραγματοποίηση της αναδασώσεως και την ανάκτηση της δασικής μορφής της καταστραφείσης εκτάσεως, απαγορευομένης απολύτως τέτοιας επέμβασης προ της πραγματοποιήσεως του σκοπού της αναδασώσεως». Σημειώνεται πάντως ότι η ως άνω απόφαση διατυπώθηκε ενόψει της αρχικής διατύπωσης του άρθρου 45 παρ. 1 του Ν. 998/1979 με την οποία, όπως προαναφέρθηκε, σε αναδασωτέες εκτάσεις επιτρεπόταν μόνον εργασίες τεχνητής αναδάσωσης και προστασίας της βλάστησης. Η νομολογία πάντως επαναλαμβάνει έκτοτε την ως άνω μείζονα σκέψη (βλ. ενδεικτικά και την πρόσφατη ΣτΕ Ολ. 677/2010). 
3.2. Η εδώ παρεμβαίνουσα φρονεί ότι η καθιέρωση απόλυτης απαγόρευσης επεμβάσεων σε αναδασωτέες εκτάσεις δεν εξυπηρετεί τον ουσιαστικό σκοπό προστασίας τους, όταν δεν συνεκτιμάται ταυτόχρονα ο χαρακτήρας της έκτασης πριν την καταστροφή της και συνακόλουθα η δυνατότητα της, χάριν δημοσίου συμφέροντος, έγκρισης εγκατάστασης ενός έργου σε αυτήν πριν την καταστροφή της. Τούτο δε, εξαιτίας του ελάχιστου ποσοστού κάλυψης των αναδασωτέων εκτάσεων που απαιτείται σε εθνικό αλλά και σε τοπικό επίπεδο για την υλοποίηση των έργων Α.Π.Ε. , αλλά και των συγκεκριμένων συνεπειών ή ωφελειών που έχει ο δεδομένος σχεδιασμός, τα συγκεκριμένα χαρακτηριστικά ενός έργου Α.Π.Ε. και οι συγκεκριμένοι όροι πραγματοποίησής του για την προστασία της δασικής έκτασης ή την επίτευξη του σκοπού της αναδάσωσης. Η ανάγκη αυτής της αναλυτικής εξέτασης κατά περίπτωση ανάλογα με τα πραγματικά επιστημονικά δεδομένα, αποκλείει γενικό αποκλεισμό της εγκατάστασης Α.Π.Ε. εντός αναδασωτέων εκτάσεων, κανόνας που θα επέφερε ανεπανόρθωτο πλήγμα στην βιώσιμη ανάπτυξη και την ποιότητα ζωής χωρίς ανάλογη μεγιστοποίηση της ουσιαστικής περιβαλλοντικής προστασίας. Αν και τα ανωτέρω αφορούν όλα τα έργα δημοσίου συμφέροντος, η παρεμβαίνουσα θεωρεί ότι κατ’ εξοχήν η ως άνω νομολογία χρήζει εκλέπτυνσης και εξειδίκευσης προκειμένου για τα έργα Α.Π.Ε.  και για τα συνοδά τους έργα, λόγω αφενός μεν του θετικού ρόλου που μπορεί να έχουν στην προστασία του δασικού πλούτου και την επίτευξη του σκοπού της αναδάσωσης, αφετέρου διότι η διείσδυση των Α.Π.Ε.  πλήττεται κατ’ εξοχήν από την ως άνω γενική απαγόρευση, η οποία είναι κατά την άποψη της παρεμβαίνουσας αδικαιολόγητη.
Περαιτέρω, η εγκατάσταση ενός έργου Α.Π.Ε. σε αναδασωτέα έκταση χωρίς να έχει προηγηθεί πράξη άρσης της αναδάσωσης, όπως ρητά επιτρέπει το αρ. 45 του Ν.998/1979,  καταλείπει, μετά το πέρας λειτουργίας της εγκατάστασης, την έκταση επέμβασης με τις νομικές συνέπειες και υποχρεώσεις που έπονται της κήρυξης της αναδάσωσης, γεγονός που συμβάλει στην αποτελεσματικότερη προστασία της. Η ανωτέρω ερμηνεία είναι ανάλογη με την πάγια θέση της νομολογίας σύμφωνα με την οποία η έγκριση επέμβασης για ένα έργο σε δασική έκταση δεν συνεπάγεται απώλεια του δασικού χαρακτήρα της έκτασης.
3.3. Όπως είναι γνωστό, θεμελιώδης μέθοδος αντιμετώπισης του φαινόμενου της κλιματικής αλλαγής είναι η εξοικονόμηση ενέργειας και η μεγαλύτερη δυνατή υποκατάσταση των ορυκτών καυσίμων με Ανανεώσιμες Πηγές Ενέργειας. Oι Α.Π.Ε., υποκαθιστώντας την καύση των ορυκτών καυσίμων, οδηγούν σε τοπικό και περιφερειακό επίπεδο σε μικρότερες εκπομπές υγρών και στερεών αποβλήτων, ενώ δεν συσχετίζονται καθόλου με κανενός τύπου εξορυκτική δραστηριότητα, όπως τα ορυκτά καύσιμα. Συνεπώς, το ζήτημα αναδάσωση ή Α.Π.Ε. , όπως και κάθε άλλο αντίστοιχο δίλημμα, και όπως γενικά το ζήτημα Α.Π.Ε. ή προστασία της βιοποικολότητας, είναι κατ’ ουσία παραπλανητικό. Όταν υπάρχει ουσιαστική και επιστημονική τεκμηρίωση ότι συγκεκριμένα προστατευτέα αντικείμενα ή στοιχεία της βιοποικιλότητας υψηλής αξίας, σε συγκεκριμένες περιοχές υψηλής προστασίας, θίγονται μη αντιστρεπτά από συγκεκριμένες τεχνολογίες Α.Π.Ε. συγκεκριμένου μεγέθους, τότε αυτά πρέπει να διατηρούνται και να προστατεύονται. Δεν είναι όμως επιστημονικά ορθό να αποκλείονται συλλήβδην όλες οι τεχνολογίες Α.Π.Ε., όλων των μεγεθών, από περιοχές που έχουν ενταχθεί σε καθεστώς προστασίας. Ούτε είναι ορθό να αποκλείονται έργα Α.Π.Ε. χωρίς εξέταση των πραγματικών περιβαλλοντικών τους επιπτώσεων.

Εξάλλου, πρέπει να ληφθεί υπόψη ότι η εγκατάσταση ενός έργου Α.Π.Ε. εντός αναδασωτέας έκτασης δεν αντιστρατεύεται το σκοπό της αναδάσωσης της συγκεκριμένης έκτασης, όπως πιθανότατα συμβαίνει στην περίπτωση της εγκατάστασης ενός μεγάλου έργου υποδομής, όπως για παράδειγμα η διέλευση ενός δρόμου ή η κατασκευή ενός χώρου υγειονομικής ταφής απορριμμάτων. 
Σύμφωνα με το άρθρο 37 παρ. 1 του Ν. 998/1979, ως αναδάσωση νοείται η αναδημιουργία της δασικής βλάστησης που καταστράφηκε ή αραιώθηκε ή υποβαθμίστηκε είτε με φύτευση ή σπορά είτε με τη διευκόλυνση της φυσικής αναγέννησης για τη δημιουργία δάσους ή δασικής έκτασης.

Στην περίπτωση των έργων Α.Π.Ε., ναι μεν παραχωρείται συγκεκριμένη ευρύτερη δημόσια δασική έκταση στον κάτοχο της σχετικής άδειας παραγωγής, ωστόσο επέμβαση στην πραγματικότητα γίνεται μόνον όπου εγκαθίστανται ή στηρίζεται ο παραγωγικός εξοπλισμός (π.χ. βάσεις στις περιπτώσεις ανεμογεννητριών) και ο απαραίτητος υποσταθμός, εφόσον αυτός τοποθετείται μέσα στην αναδασωτέα έκταση και δεν κείται σε άλλο σημείο. Σε καμία περίπτωση δεν εμποδίζονται οι δασικές αρχές να προχωρήσουν στις εργασίες που είναι απαραίτητες για την αναγέννηση της δασικής βλάστησης. Στο πλαίσιο μάλιστα της προτεινόμενης ερμηνείας του άρθρου 117 παρ. 3 μπορεί να θεωρηθεί ότι οι δασικές αρχές έχουν την ευχέρεια να επιβάλλουν με την έγκριση επέμβασης στον παραγωγό ηλεκτρικής ενέργειας από Α.Π.Ε. συγκεκριμένους όρους για την αυξημένη προστασία, πυροπροστασία ή όρους διαχείρισης της περιοχής με σκοπό τη διασφάλιση της επίτευξης του σκοπού της αναδάσωσης.
Με τον τρόπο αυτό εναρμονίζεται πρακτικά ο συνταγματικής περιωπής στόχος της προστασίας των αναδασωτέων εκτάσεων με την ανάγκη προώθησης των Α.Π.Ε. , για την τουλάχιστον ισόκυρη νομική θεμελίωση της οποίας θα γίνει ειδικότερα λόγος παρακάτω.

3.4. Ειδικά στην περίπτωση έργων Α.Π.Ε. εντός αναδασωτέων εκτάσεων, η επίπτωση στην επίτευξη του σκοπού της αναδάσωσης πρέπει να εξετάζεται και να αντιμετωπίζεται στο πλαίσιο της Μελέτης Περιβαλλοντικών Επιπτώσεων χωρίς να παρίσταται ανάγκη εισαγωγής ή αποδοχής γενικού κανόνα αποκλεισμού των Α.Π.Ε.  από αναδασωτέες εκτάσεις. Πιο αναλυτικά:

α) Μια ενδεχόμενη επίπτωση από το έργο Α.Π.Ε. έγκειται στην αδυναμία επίτευξης του σκοπού της αναδάσωσης, δηλαδή στην ενδεχόμενη αδυναμία ανάκτησης από το έδαφος της προηγούμενης δασικής του μορφής. Η πραγματική εκτίμηση αυτής της πιθανολογούμενης επίπτωσης μπορεί να γίνει μόνο κατά περίπτωση, με εκτίμηση δύο παραμέτρων: Αφενός του πραγματικού ποσοστού αναδασωτέας έκτασης που καταλαμβάνεται από τις επεμβάσεις και τη σημασία του, τόσο για τη συγκεκριμένη αναδασωτέα έκταση όσο και για το συνολικό δασικό πλούτο της ευρύτερης περιοχής. Αποτελεί αναμφισβήτητο γεγονός ότι η κατάληψη του εδάφους από τα έργα Α.Π.Ε. (ανεμογεννήτριες, φωτοβολταϊκά, μικρά υδροηλεκτρικά κλπ.) είναι απειροελάχιστη με αποτέλεσμα να μην θίγεται ο σκοπός της αναδάσωσης από την εγκατάστασή τους. Αφετέρου, η πραγματική εκτίμηση της πιθανολογούμενης περιβαλλοντικής επίπτωσης εξαρτάται αναμφισβήτητα από το χαρακτήρα που είχε η έκταση πριν καταστραφεί. Πράγματι, ακόμα και αυτό το ελάχιστο ποσοστό κάλυψης του αναδασωτέου εδάφους από το έργο Α.Π.Ε. μπορεί να κριθεί ως σημαντικό αν το έδαφος διέθετε πριν καταστραφεί πλούσια ή σημαντική δασική βλάστηση, η ανάκτηση της οποίας θα καθίστατο πλέον αδύνατη ή η ύπαρξη της οποίας θα οδηγούσε τη Διοίκηση στο να εκτιμήσει ως σημαντικά αρνητικές τις επιπτώσεις του έργου και να το απορρίψει. Οίκοθεν νοείται ότι σε περίπτωση που η μορφή που είχε η έκταση πριν την καταστροφή ή αποψίλωση δεν επέτρεπε την εγκατάσταση έργου Α.Π.Ε., δεν θα επιτρέπεται επίσης τέτοια εγκατάσταση μετά την κήρυξη της αναδάσωσης.

Στη επίδικη μάλιστα περίπτωση, υπάρχει εφαρμογή της ως άνω ερμηνευτικής προσέγγισης. Η δυνατότητα εγκατάστασης του αιολικού πάρκου εξετάστηκε στο πλαίσιο της ΜΠΕ. Εξάλλου, με την έγκριση περιβαλλοντικών όρων επιβάλλονται στην κάτοχο της άδειας παραγωγής ιδιαίτερες υποχρεώσεις αποκατάστασης της δασικής βλάστησης. Όπως προκύπτει από τον όρο Β.4 της έγκρισης περιβαλλοντικών όρων «Η εταιρεία κατασκευής του αιολικού σταθμού υποχρεούται για την αποκατάσταση της δασικής βλάστησης των διαταρεχθέντων χώρων που δεν εμποδίζουν την λειτουργία του έργου (επιφάνειες πρανών εκχωμάτων όπου είναι δυνατή, επιχωμάτων δρόμων, ελεύθερες επιφάνειες πλατειών Α/Γ), σύμφωνα με την συνταχθείσα προμελέτη από τη Δασολόγο Σκαραφίγκα Μαρία… Η φροντίδα των φυτών θα συνεχιστεί για τουλάχιστον τρία (3) έτη από τη φύτευσή τους με ευθύνη του φορέα κατασκευής ο οποίος μάλιστα φέρει και την ευθύνη προστασίας των από εξωτερικούς κινδύνους (βόσκηση) και για το λόγο αυτό θα πρέπει να περιφράξει το σύνολο των εκτάσεων φύτευσης».
β) Έχει προβληθεί επίσης η ανησυχία μήπως καταστεί με τον τρόπο αυτό δυνατή η εγκατάσταση Α.Π.Ε. σε δάση ή δασικές εκτάσεις που προηγούμενα ήταν ακατάλληλες για το σκοπό αυτό. Επικεντρώνοντας όμως την προσοχή στην ουσία της προστασίας και τον επιδιωκόμενο σκοπό αυτής, διαπιστώνεται ότι κρίσιμη παράμετρο αποτελεί ο χρόνος κατά τον οποίο μια έκταση καθίσταται κατάλληλη (τεχνικά και νομικά) για μια επέμβαση. Αν δηλαδή μια δασική έκταση έχει πριν την καταστροφή της τα χαρακτηριστικά που επιτρέπουν την κατά νόμο έγκριση μιας επέμβασης από τη Διοίκηση, τότε δεν έχει κατ’ αρχήν σημασία αν η έκταση της επέμβασης είναι δασική ή αναδασωτέα. Αντιθέτως, αν μια δασική έκταση είχε πριν την καταστροφή της χαρακτηριστικά που δεν θα επέτρεπαν ούτως ή άλλως την επέμβαση, τότε πράγματι η εν τω μεταξύ καταστροφή της δεν αποτελεί λόγο επιτρεπτού της  επέμβασης. 

Αντιστρόφως, αν κριθεί ότι, παρά την ανυπαρξία αρνητικών επιπτώσεων στον σκοπό της αναδάσωσης και τη δυνατότητα επίτευξής του, από την εγκατάσταση ενός έργου Α.Π.Ε.,  αυτή πρέπει να απαγορεύεται εντός αναδασωτέας έκτασης, τότε αυτομάτως δημιουργείται κίνητρο ή ενδιαφέρον για την καταστροφή μιας έκτασης, προκειμένου ακριβώς να μην εγκατασταθεί το έργο. Επομένως, ο ουσιαστικός σκοπός της προστασίας επιτυγχάνεται μόνο εάν η κρίσιμη παράμετρος για το επιτρεπτό ή μη της επέμβασης έργου Α.Π.Ε. είναι ο χαρακτήρας που είχε η αναδασωτέα έκταση πριν την καταστροφή της. 
3.5. Από νομική άποψη πρέπει να τονιστούν τα ακόλουθα: Η ως άνω ερμηνεία της διάταξης του άρθρου 117 παρ. 3 του Συντάγματος δικαιολογείται σε σχέση και με τη «μητρική» διάταξη του άρθρου 24 παρ. 1 του Συντάγματος. Συχνά, η διάταξη του άρθρου 117 παρ. 3 ερμηνεύεται αυτοτελώς ως απλή εξειδίκευση ή μάλλον συνέχεια του άρθρου 24 παρ. 1 του Συντάγματος. Ωστόσο, και για την ερμηνεία και εφαρμογή του άρθρου 117 παρ. 3 ισχύει η θεμελιώδης στάθμιση στην οποία προέβη ο συντακτικός νομοθέτης στο άρθρο 24 παρ. 1 και η οποία έχει ως εξής: «Απαγορεύεται η μεταβολή του προορισμού των δημοσίων δασών και των δασικών εκτάσεων, εκτός αν προέχει για την Εθνική οικονομία η αγροτική εκμετάλλευση ή άλλη τους χρήση που την επιβάλλει το δημόσιο συμφέρον». Είναι προφανές ότι η διείσδυση των Α.Π.Ε. αποτελεί υπερτελή στόχο τον οποίο έχει αναγνωρίσει ο νομοθέτης με τον πλέον πανηγυρικό τρόπο στο άρθρο 1 του Ν. 3851/2010 το οποίο ορίζει μεταξύ άλλων ότι «Η προστασία του κλίματος, μέσω της προώθησης της παραγωγής ηλεκτρικής ενέργειας από Α.Π.Ε., αποτελεί περιβαλλοντική και ενεργειακή προτεραιότητα υψίστης σημασίας για τη χώρα».
Εξάλλου, στην ίδια διάταξη του Ν. 3851/2010 ορίζεται ότι «Οι εθνικοί στόχοι για τις Α.Π.Ε., με βάση την Οδηγία 2009/28/ΕΚ (ΕΕL, 140/2009), καθορίζονται μέχρι το έτος 2020 ως εξής:

α) Συμμετοχή της ενέργειας που παράγεται από Α.Π.Ε. στην ακαθάριστη τελική κατανάλωση ενέργειας σε ποσοστό 20%.

β) Συμμετοχή της ηλεκτρικής ενέργειας που παράγεται από Α.Π.Ε. στην ακαθάριστη κατανάλωση ηλεκτρικής ενέργειας σε ποσοστό τουλάχιστον 40%».
Για την επίτευξη των στόχων αυτών απαιτείται προσπάθεια ευρείας κλίμακας. Προκαταρκτικά αναφέρεται ότι το 2020 απαιτείται τουλάχιστον εξαπλασιασμός των αιολικών πάρκων που θα λειτουργούν σε σχέση με αυτά που υπάρχουν σήμερα.  Τον Ιούνιο 2010 σε εκτέλεση του Ν. 3851/2010 και της Οδηγίας 2009/28/ΕΚ, το αρμόδιο Υπουργείο Περιβάλλοντος, Ενέργειας και Κλιματικής Αλλαγής παρουσίασε τέσσερα σενάρια επίτευξης στόχων στα οποία το μείγμα των τεχνολογιών Α.Π.Ε. είναι:

· Αιολικά Πάρκα 



7.500 – 8.573 MW 

· Φωτοβολταϊκά συστήματα 
    
968 – 3.000 ΜW 

· Υδροηλεκτρικά 



4.500 MW 

· Βιομάζα




100 – 250 MW

· Γεωθερμία



8 – 120 MW

Στα διάφορα σενάρια, η συνολική ετήσια παραγωγή ηλεκτρικής ενέργειας από αιολικά πάρκα το 2020 κυμαίνεται μεταξύ 16,80 TWh – 18,79 TWh.

Περαιτέρω, σύμφωνα με την Οδηγία για τις Ανανεώσιμες Πηγές Ενέργειας 2001/77/ΕΚ της οποίας στόχος ήταν η κάλυψη του 22,1% της κατανάλωσης ηλεκτρικής ενέργειας από ηλεκτροπαραγωγή από Α.Π.Ε.  μέχρι το 2010 στην ΕΕ, η Ελλάδα όφειλε να επιτύχει κάλυψη κατά 20,1% της κατανάλωσης ηλεκτρισμού από ηλεκτροπαραγωγή από Α.Π.Ε. . Με βάση τις εκτιμήσεις του Οκτωβρίου 2007 της 4ης Εθνικής Έκθεσης για τις Α.Π.Ε. του Υπουργείου Ανάπτυξης, για την επίτευξη του στόχου αυτού θα έπρεπε η εγκατεστημένη ισχύς των Α.Π.Ε. (εκτός των μεγάλων ΥΗΕ), να ανέρχεται το 2010 σε 4.320 MW περίπου εκ των οποίων τα 3.650 MW θα έπρεπε να είναι αιολικά πάρκα. Ο στόχος δεν επιτεύχθηκε δεδομένου ότι η εγκατεστημένη ισχύς το 2010 θα κυμανθεί περί τα 1.200 MW. Στην Ελλάδα, η κυριότερη πηγή καυσίμου είναι ο εγχώριος λιγνίτης μικρής θερμογόνου δύναμης (70 εκατ. τόνοι) που κατά το 2007 κάλυψε το 50,5% του συνόλου των αναγκών σε ηλεκτρική ενέργεια (από 55,9% το έτος 2005). Το πετρέλαιο που χρησιμοποιείται κυρίως για την κίνηση ηλεκτροπαραγωγικών εγκαταστάσεων νησιωτικών συστημάτων μη συνδεόμενων με την ηπειρωτική χώρα  συμμετείχε με ποσοστό 13,0%. Το φυσικό αέριο προερχόμενο από εισαγωγές από τη Ρωσία και σε μορφή LΝG από την Αλγερία κάλυψε το 22,5%. Κατά το ίδιο έτος, τα μεγάλα υδροηλεκτρικά έργα παρήγαγαν το 4,8%.  Τέλος η αιολική ενέργεια, τα μικρά υδροηλεκτρικά έργα, η βιομάζα και τα φωτοβολταϊκά παρήγαγαν ποσοστό τάξης 3,6% ενώ οι εισαγωγές-εξαγωγές κάλυψαν το υπόλοιπο 5,6% (Πηγή: 4η Εθνική Έκθεση για τις Α.Π.Ε., Υπουργείο Ανάπτυξης, Οκτώβριος 2007). Δηλαδή κατά το 2007 η Ελλάδα κάλυψε την ηλεκτρική της κατανάλωση από πράσινη ενέργεια σε ποσοστό 8,4% έναντι στόχου 20,1% για το 2010. 

3.6. Ενόψει των παραπάνω τίθεται και ζήτημα σύμφωνης με το κοινοτικό δίκαιο εφαρμογής του Συντάγματος και ειδικότερα του άρθρου 117 παρ. 3 αυτού.
Για να αντισταθμίσει τις αρνητικές συνέπειες που προκύπτουν από τη μη μεταφορά ή από την πλημμελή μεταφορά Οδηγιών που στερούνται αμέσου αποτελέσματος, το ΔΕΚ ανέπτυξε τη θεωρία περί της σύμφωνης προς την Οδηγία ερμηνείας του εθνικού δικαίου (στη θεωρία χρησιμοποιείται εναλλακτικά ο όρος «έμμεσο αποτέλεσμα» των Οδηγιών). Στη σύμφωνη αυτή ερμηνεία οφείλουν να προβαίνουν όλες οι αρχές του κράτους, στις οποίες απευθύνεται το αποτέλεσμα-στόχος της Οδηγίας, συμπεριλαμβανομένων των δικαστικών (ΔΕΚ, 14/83, Von Colson & Kamann, Συλλ. 1984, 1891, σκ. 26]. Η υποχρέωση αυτή θεμελιώνεται στο καθήκον συνεργασίας του άρθρου 10 ΣυνθΕΚ (ΔΕΚ C-365/98, Brinkmann, Συλλ. 2000, I-4619, σκ. 40) και αρχίζει από τη στιγμή έκδοσης της Οδηγίας, ακόμη δηλαδή και αν δεν έχει παρέλθει η προθεσμία για τη μεταφορά της Οδηγίας στο εθνικό δίκαιο (ΔΕΚ 80/86, Kolpinghuis Nijmegen, Συλλ. 1987, σελ. 3969, σκ. 15-16). Υποχρεούται έτσι ο εθνικός δικαστής, εφαρμόζοντας το εθνικό δίκαιο, είτε πρόκειται για προγενέστερες, είτε για μεταγενέστερες της Οδηγίας διατάξεις, να το ερμηνεύσει κατά το μέτρο του δυνατού υπό το φως του κειμένου και του σκοπού της Οδηγίας, ώστε να επιτευχθεί το αποτέλεσμα που αυτή επιδιώκει (ΔΕΚ C-106/89, Marleasing, Συλλ. 1990, I-4135, σκ. 8, βλ. και ΔΕΚ C-240/98 έως C-244/98, Οceano, Συλλ. 2000, I-4941, σκ. 32). Η υποχρέωση αυτή του εθνικού δικαστή επεκτάθηκε, πέραν της ερμηνείας της εθνικής νομοθεσίας, και στην ερμηνεία της εθνικής νομολογίας σύμφωνα με την Οδηγία (ΔΕΚ C-456/98, Centrosteel, Συλλ. 2000, I-6007, σκ. 17, ό-που γίνεται δεκτό ότι «…εφαρμόζοντας το εθνικό δίκαιο - είτε πρόκειται για προγενέστερες είτε για μεταγενέστερες της οδηγίας διατάξεις - ένα εθνικό δικαστήριο, που καλείται να το ερμηνεύσει, οφείλει να πράξει τούτο κατά το μέτρο του δυνατού υπό το φως του κειμένου και του σκοπού της οδηγίας, ώστε να επιτευχθεί το αποτέλεσμα που αυτή επιδιώκει»).

Ειδικότερα, η σύμφωνη με το κοινοτικό δίκαιο ερμηνεία μιας συνταγματικής διάταξης, που ενδέχεται να έρχεται σε αντίθεση με μια κοινοτική, σημαίνει ότι ο εφαρμοστής του Δικαίου πρέπει να επιλέξει από τις πολλές και εναλλακτικές δυνατές ερμηνείες εκείνη που αποτρέπει τη σύγκρουσή της και επιτρέπει την εναρμόνισή της με το κοινοτικό δίκαιο (σχετικά με τη μέθοδο της σύμφωνης με το κοινοτικό δίκαιο ερμηνείας του Συντάγματος, βλ. ενδεικτικά Βηλαράς Μ., Η τεχνική της αποτελεσματικής προστασίας των κοινοτικών δικαιωμάτων, σελ. 29, Παπαδοπούλου Λ., Εθνικό Σύνταγμα και Κοινοτικό Δίκαιο – Το ζήτημα της υπεροχής, σελ. 436-428, Κασιμάτη Γ., Μορφές ιεραρχικής εναρμόνισης του δικαίου – Οι νέες διαστάσεις της συστηματικής ερμηνείας του δικαίου, ΤοΣ 2006, σελ. 7 κ.ε., ιδίως σελ. 32-33). Στη συγκεκριμένη περίπτωση, προκύπτει τόσο από το γράμμα του άρθρου 3 της Οδηγίας 2009/28/ΕΚ σχετικά με την προώθηση της χρήσης ενέργειας από ανανεώσιμες πηγές όσο και από το σημεία 13-14 του προοιμίου της Οδηγίας ότι οι παραπάνω εθνικοί στόχοι για τη διείσδυση των Α.Π.Ε.  είναι δεσμευτικοί για τα κράτη μέλη, ώστε όλα τα όργανά τους να υποχρεούνται να μεριμνούν για την επίτευξη των στόχων αυτών. Περαιτέρω, το άρθρο 13 της Οδηγίας 2009/28 ορίζει ότι «Τα κράτη μέλη μεριμνούν ώστε οι εθνικοί κανόνες σχετικά με τις διαδικασίες έγκρισης, πιστοποίησης και χορήγησης άδειας που εφαρμόζονται στους σταθμούς και τις συνδεδεμένες υποδομές δικτύων μεταφοράς και διανομής για την παραγωγή ηλεκτρικής ενέργειας, θέρμανσης ή ψύξης από ανανεώσιμες πηγές ενέργειας, και στη διαδικασία μεταποίησης της βιομάζας σε βιοκαύσιμα ή άλλα ενεργειακά προϊόντα να είναι αναλογικοί και αναγκαίοι». Για τους λόγους που εξηγήθηκαν παραπάνω η γενική απαγόρευση εγκατάστασης έργων Α.Π.Ε.  μέσα σε αναδασωτέες εκτάσεις με την αυστηρή εφαρμογή του άρθρου 117 παρ. 3 του Συντάγματος δεν είναι ούτε αναλογική ούτε αναγκαία.      ………………………
Συναφώς επισημαίνεται η έκδοση του πρόσφατου Οδηγού της Ευρωπαϊκής Επιτροπής (Guidelines Document) με θέμα «Ανάπτυξη Αιολικής Ενέργειας και Natura 2000» (Οκτώβριος 20100). Από το κείμενο αυτό προκύπτει ότι η θέση της Επιτροπής είναι ότι επιβάλλεται η κατά περίπτωση και βήμα με βήμα αξιολόγηση των σχεδίων για την ανάπτυξη σταθμών ηλεκτροπαραγωγής από ΑΠΕ και ότι οι Οδηγίες για την προστασία της βιοποικιλότητας δεν επιβάλλουν ούτε δικαιολογούν γενικές απαγορεύσεις εγκατάστασης ΑΠΕ.

Επειδή η παρούσα είναι νόμιμη, βάσιμη και αληθής.
Ως πληρεξούσιο δικηγόρο και αντίκλητο ορίζουμε τον Εμμανουήλ Βελεγράκη του Ιωάννου, Δικηγόρο Α.Π. (ΑΜ ΔΣΑ 22902), κάτοικο Αθηνών, οδός Μητροπόλεως, αρ. 38 (τηλ. 210 3218900).
ΓΙΑ ΤΟΥΣ ΛΟΓΟΥΣ ΑΥΤΟΥΣ

και για όσους επιφυλασσόμαστε να προσθέσουμε

ΖΗΤΟΥΜΕ
1. Να γίνει δεκτή η παρούσα παρέμβαση. 

2. Να απορριφθεί η υπ’ αρ. …………. αίτηση ακύρωσης.
3. Να διατηρηθούν σε ισχύ οι προσβαλλόμενες πράξεις.
4. Να καταδικαστεί ο αιτών στη δικαστική δαπάνη μας.
Αθήνα, 3 Ιανουαρίου 2011
Ο Πληρεξούσιος Δικηγόρος
ΕΝΩΠΙΟΝ

ΤΟΥ ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ

(Τμήμα Ε΄ - Επταμελής Σύνθεση)

ΥΠΟΜΝΗΜΑ

ΣΧΕΤΙΚΑ ΜΕ ΤΗΝ ΠΑΡΕΜΒΑΣΗ

της Ελληνικής Επιστημονικής Ένωσης Αιολικής Ενέργειας (ΕΛΕΤΑΕΝ), η οποία εδρεύει στο Πικέρμι Αττικής, 19ο χλμ. Λ. Μαραθώνος, όπως εκπροσωπείται νόμιμα,

ΚΑΤΑ
του …………………………………….., όπως αυτός εκπροσωπείται νόμιμα,

ΥΠΕΡ ΤΟΥ ΚΥΡΟΥΣ

1. της ……………….. απόφασης του Γενικού Γραμματέα Περιφέρειας ………….. με θέμα: «Έγκριση Περιβαλλοντικών Όρων για την εγκατάσταση και λειτουργία αιολικού σταθμού παραγωγής ηλεκτρικής ενέργειας (ΑΣΠΗΕ) ισχύος …………. MW …………….στη θέση ……………………..»,

2. της …………… απόφασης του Γενικού Γραμματέα Περιφέρειας ………….. με θέμα: «Χορήγηση άδειας εγκατάστασης αιολικού σταθμού παραγωγής ηλεκτρικής ενέργειας (ΑΣΠΗΕ) ισχύος ………… MW ……….. στη θέση ……………….»,

3. κάθε άλλης συναφούς, ρητής ή σιωπηρής πράξης ή παράλειψης της Διοίκησης.

……………..

Προς διευκρίνιση όσων ανέπτυξε ο Πληρεξούσιος Δικηγόρος μας κατά τη συζήτηση της ως άνω αίτησης ακύρωσης και σε απάντηση όσων ανέφερε ο κ. Πληρεξούσιος του αιτούντος ………… επαγόμαστε τα ακόλουθα:

1. Ο αιτών ισχυρίστηκε ότι κακώς συνδέεται η έκβαση της παρούσας υπόθεσης και ειδικότερα η κρίση περί της εγκατάστασης Α.Π.Ε. σε αναδασωτέες εκτάσεις με την επίτευξη του δεσμευτικού στόχου διείσδυσης των Α.Π.Ε., ο οποίος συνίσταται στην προέλευση του 20% της ακαθάριστης τελικής κατανάλωσης ηλεκτρικής ενέργειας από Α.Π.Ε. (βλ. άρθρο 1 του Ν. 3851/2010, που μεταφέρει το σχετικό δεσμευτικό στόχο της Οδηγίας 2009/28/ΕΕ). Υποστηρίχθηκε ειδικότερα ότι και αν ακόμα περιοριστεί σε ορισμένο βαθμό η εγκατάσταση αιολικών πάρκων, τα οποία συνήθως εγκαθίστανται σε δασικές εκτάσεις και ενδεχομένως σε αναδασωτέες εκτάσεις, δεν θα διακυβευθεί η επίτευξη του ως άνω δεσμευτικού στόχου, καθώς αυτός μπορεί να επιτευχθεί με την ανάπτυξη άλλων μορφών Α.Π.Ε..

Η άποψη αυτή που υπολαμβάνει ότι η ανάπτυξη των Α.Π.Ε. και η επίτευξη του ως άνω δεσμευτικού στόχου μπορεί να γίνει με τρόπο εν πολλοίς τυχαίο είναι εσφαλμένη. Το άρθρο 1 παρ. 3 στ. β΄ του Ν. 3851/2010 ορίζει μεταξύ άλλων ότι: «Με απόφαση του Υπουργού Περιβάλλοντος, Ενέργειας και Κλιματικής Αλλαγής, που εκδίδεται μέσα σε τρεις μήνες από τη δημοσίευση του παρόντος, καθορίζεται η επιδιωκόμενη αναλογία εγκατεστημένης ισχύος και η κατανομή της στο χρόνο μεταξύ των διαφόρων τεχνολογιών Α.Π.Ε., οι κατηγορίες παραγωγών, η κατανομή μεταξύ αυτών, οι λόγοι αναθεώρησης της, καθώς και οι λόγοι και η διαδικασία για τυχόν αναγκαία αναστολή της αδειοδοτικής διαδικασίας και άρση αυτής. Ως εγκατεστημένη ισχύς θεωρείται το σύνολο της ισχύος των σταθμών παραγωγής σε κανονική και δοκιμαστική λειτουργία. Η απόφαση αυτή αναθεωρείται ανά διετία ή και νωρίτερα, εάν συντρέχουν σημαντικοί λόγοι που σχετίζονται με την επίτευξη των στόχων της Οδηγίας 2009/28/ΕΚ».

Κατ’ εξουσιοδότηση της ως άνω διάταξης εκδόθηκε η A.Y./Φ1/οικ.19598/1-10-2010 (ΦΕΚ Β΄ 1630) με τίτλο «Απόφαση για την επιδιωκόμενη αναλογία εγκατεστημένης ισχύος και την κατανομή της στο χρόνο μεταξύ των διαφόρων τεχνολογιών Ανανεώσιμων Πηγών Ενέργειας». Στο άρθρο 1 παρ. 1 της Υπουργικής Απόφασης ορίζεται ότι: «Η επιδιωκόμενη αναλογία εγκατεστημένης ισχύος ανά τεχνολογία Ανανεώσιμων Πηγών Ενέργειας (Α.Π.Ε.) και κατηγορία παραγωγού και η κατανομή της στο χρόνο καθορίζονται στον ακόλουθο πίνακα, με χρονικό ορίζοντα τα έτη 2014 και 2020:

﻿



2014 
2020 
 

Υδροηλεκτρικά
 
3700 
4650 
 

Μικρά (0−15MW) 

300 
350 
 

Μεγάλα (>15MW) 

3400 
4300 
 

Φωτοβολταϊκά 

1500 
2200 
 

Εγκαταστάσεις από
επαγγελματίες αγρότες
της περίπτωσης (β) της
παρ. 6 του άρθ. 15 του
ν.3851/2010


500 
750 
 
Λοιπές Εγκαταστάσεις 

1000 
1450 
 

Ηλιοθερμικά 


120 
250 
 

Αιολικά

(περιλαμβανομένων

θαλασσίων) 


4000 
7500 
 

Βιομάζα 


200 
350 ».

Αυτή τη στιγμή μετά από 11 χρόνια απελευθέρωσης της αγοράς ηλεκτρικής ενέργειας στη χώρα μας με το Ν. 2773/1999 και 16 χρόνια μετά το Ν. 2244/1994, οπότε προβλέφθηκαν και οι πρώτες ευνοϊκές για την ανάπτυξη των Α.Π.Ε. διατάξεις (ιδίως κατά προτεραιότητα πρόσβαση στο Σύστημα και το Δίκτυο), έχουν εγκατασταθεί μόλις 1185 MW. Σε τρία χρόνια πρέπει να υλοποιηθούν και αυτονόητα να μην αποτραπούν επενδύσεις που θα επιτρέψουν την επίτευξη του τμηματικού στόχου των 4000 MW μέχρι το 2014, δηλαδή σε κάτι λιγότερο από 4 χρόνια πρέπει να τετραπλασιαστεί η εγκατεστημένη ισχύς αιολικών πάρκων.

2. Στο τέλος της προφορικής ανάπτυξης της αίτησης ο κ. Πληρεξούσιος του αιτούντος ανέφερε ότι ………. δεν αντιτίθεται ολοσχερώς στην εγκατάσταση έργων Α.Π.Ε. σε αναδασωτέες εκτάσεις, αλλά ότι διατείνεται πως και στην περίπτωση αυτή, όπως και στην περίπτωση που η έκταση είχε διατηρήσει το δασικό χαρακτήρα, θα πρέπει οι Α.Π.Ε. να έχουν καθοριστεί ως επιτρεπόμενες χρήσεις γης. Είναι προφανές ότι ………… συναισθάνεται, έστω και αργά, το σοβαρό πλήγμα που θα προκαλούσε στην ανάπτυξη των Α.Π.Ε. και της αιολικής ενέργειας ειδικότερα η απαγόρευση εγκατάστασής τους σε αναδασωτέες εκτάσεις.

Ως προς το πρώτο μέρος του ισχυρισμού του αυτού, οι απόψεις του αιτούντος …………. συμπίπτουν συνεπώς με τη θέση που διατυπώσαμε στην παρέμβασή μας, πράγμα που καταδεικνύει νομίζουμε την ορθότητα της θέσης αυτής. Συνοπτικά η θέση μας είναι η εξής:

Η εγκατάσταση ενός έργου Α.Π.Ε. και ειδικότερα αιολικού πάρκου εντός αναδασωτέας έκτασης δεν αντιστρατεύεται το σκοπό της αναδάσωσης της συγκεκριμένης έκτασης (βλ. συναφώς άρθρο 37 παρ. 1 του Ν. 998/1979) και δεν συνιστά ανεπίτρεπτη διάθεση της έκτασης για άλλο προορισμό, όπως πιθανά στην περίπτωση της εγκατάστασης ενός εκτεταμένου έργου υποδομής. Στην περίπτωση των έργων Α.Π.Ε., ναι μεν παραχωρείται συγκεκριμένη ευρύτερη δημόσια δασική έκταση στον κάτοχο της σχετικής άδειας παραγωγής, ωστόσο επέμβαση στην πραγματικότητα γίνεται μόνον όπου εγκαθίστανται ή στηρίζεται ο παραγωγικός εξοπλισμός (π.χ. βάσεις στις περιπτώσεις ανεμογεννητριών) και ο απαραίτητος υποσταθμός, εφόσον αυτός τοποθετείται μέσα στην αναδασωτέα έκταση και δεν κείται σε άλλο σημείο. Σε καμία περίπτωση δεν εμποδίζονται οι δασικές αρχές να προχωρήσουν στις εργασίες που είναι απαραίτητες για την αναγέννηση της δασικής βλάστησης. Στο πλαίσιο μάλιστα της προτεινόμενης ερμηνείας του άρθρου 117 παρ. 3 μπορεί να θεωρηθεί ότι οι δασικές αρχές έχουν την ευχέρεια να επιβάλλουν με την έγκριση επέμβασης στον παραγωγό ηλεκτρικής ενέργειας από Α.Π.Ε. συγκεκριμένους όρους για την αυξημένη προστασία, πυροπροστασία ή όρους διαχείρισης της περιοχής με σκοπό τη διασφάλιση της επίτευξης του σκοπού της αναδάσωσης.

Εξάλλου, από χωροθετική άποψη, οίκοθεν νοείται ότι δεν είναι δυνατή η εγκατάσταση έργων Α.Π.Ε. (π.χ. αιολικών πάρκων) σε δάση ή δασικές όπου, κατά το χρόνο πριν την αποψίλωση ή καταστροφή, δεν θα επιτρεπόταν ούτως ή άλλως -λόγω των ιδιαίτερων χαρακτηριστικών της δασικής βλάστησης- η εγκατάσταση της συγκεκριμένης μορφής Α.Π.Ε..

3. Όπως αναφέραμε στο ακροατήριο, μετά τη θέση σε ισχύ του Ειδικού Πλαισίου Χωροταξικού Σχεδιασμού και Αειφόρου Ανάπτυξης για τις Ανανεώσιμες Πηγές Ενέργειες (ΦΕΚ Β΄ 2464/3-12-2008) υφίσταται πλήρης χωροταξικός σχεδιασμός για τις Α.Π.Ε. με συγκεκριμένες κατευθύνσεις που προσδιορίζουν τη φέρουσα ικανότητα κάθε περιοχής. 

Ήδη μάλιστα με το άρθρο 9 παρ. 3 του Ν. 3851/2010 προστέθηκε παρ. 3 στο άρθρο 9 του Ν. 2742/1999 που ρυθμίζει τις συνέπειες της θέσης σε ισχύ των Πλαισίων Χωροταξικού Σχεδιασμού και Αειφόρου Ανάπτυξης που εγκρίνονται σύμφωνα με το νόμο αυτό. Στη διάταξη αυτή μεταξύ άλλων ορίζεται ότι: «Στις περιπτώσεις ήδη θεσμοθετημένων Περιφερειακών Πλαισίων Χωροταξικού Σχεδιασμού και Αειφορου Ανάπτυξης, ρυθμιστικών σχεδίων, γενικών πολεοδομικών σχεδίων, ζωνών οικιστικού ελέγχου ή άλλων σχεδίων χρήσεως γης, το περιεχόμενο των οποίων δεν καλύπτει επαρκώς τις κατευθύνσεις του Ειδικού Πλαισίου Χωροταξικού Σχεδιασμού και Αειφορου Ανάπτυξης για τις Ανανεώσιμες Πηγές Ενέργειας και μέχρι την εναρμόνιση τους προς τις κατευθύνσεις αυτές, η χωροθέτηση των έργων Α.Π.Ε. γίνεται με άμεση και αποκλειστική εφαρμογή των κατευθύνσεων του Ειδικού Πλαισίου Χωροταξικού Σχεδιασμού και Αειφορου Ανάπτυξης για τις Ανανεώσιμες Πηγές Ενέργειας (ΦΕΚ 2464 Β΄)».

……………………
Επειδή το παρόν είναι νόμιμο, βάσιμο και αληθές.

ΓΙΑ ΤΟΥΣ ΛΟΓΟΥΣ ΑΥΤΟΥΣ

ΖΗΤΟΥΜΕ
1. Να γίνει δεκτή η κρινόμενη παρέμβαση.

2. Να απορριφθεί η υπ’ αρ. ……………… αίτηση ακύρωσης.

3. Να διατηρηθούν σε ισχύ οι προσβαλλόμενες πράξεις.
4. Να καταδικαστεί ο αιτών στη δικαστική δαπάνη μας.

Αθήνα, 17 Ιανουαρίου 2011

Ο Πληρεξούσιος Δικηγόρος

